Source: http://www.vssr.sk/clanok-z-titulky/danove-priznanie-subjektov-verejnej-spravy-a-uzemnej-samospravy-za-rok-2018-2019.htm/
Timestamp: 2019-05-21 05:19:56+00:00
Document Index: 6158270

Matched Legal Cases: ['§ 49', '§ 15', '§ 41', '§ 49', '§ 27', '§ 49']

Verejná správa SR - Daňové priznanie subjektov verejnej správy a územnej samosprávy za rok 2018
Obce, mestá a VÚC majú povinnosť podať daňové priznanie vždy, pretože dosahujú v rámci svojej základnej činnosti aj príjmy, ktoré sú predmetom dane (napr. miestne dane a poplatky, príjmy zo štátneho rozpočtu vo forme podielových daní, príjmy z európskych prostriedkova pod.).
V zákone o dani z príjmov sú pre daňovníkov nezriadených alebo nezaložených na podnikanie osobitne vymedzené podmienky, pri ktorých splnení nevzniká povinnosť podať daňové priznanie, a to ak obec alebo vyšší územný celok dosiahne v zdaňovacom období roku 2018 iba príjmy, ktoré nie sú predmetom dane, a príjmy, z ktorých sa daň vyberá zrážkou.
Obce, mestá a vyššie územné celky (ďalej len „VÚC“) majú povinnosť podať daňové priznanie (ďalej aj „DP“) vždy, pretože dosahujú v rámci svojej základnej činnosti aj príjmy, ktoré sú predmetom dane (napríklad miestne dane a poplatky, príjmy zo štátneho rozpočtu vo forme podielových daní, príjmy z európskych prostriedkov a z iných inštitúcií a pod.). Tieto príjmy sú predmetom dane a hoci sú následne zaradené medzi príjmy oslobodené od dane, ak súvisia so základnou činnosťou, na ktorú bola obec zriadená, vždy vzniká týmto daňovníkom povinnosť podať DP.
Všetky výnimky, úľavy, zvýhodnenia a oslobodenia si každá právnická osoba musí uplatniť sama v podanom DP v nadväznosti na § 49 ods. 9 zákona č. 595/2003 Z. z. o dani z príjmov v znení neskorších predpisov (ďalej len „ZDP“).
Povinnosť podať DP subjektom verejnej správy a územnej samosprávy vyplýva z dvoch právnych predpisov, ktorými sú ZDP a zákon č. 563/2009 Z. z. o správe daní (daňový poriadok) v znení neskorších predpisov (ďalej len „daňový poriadok“).
Podľa § 15 daňového poriadku je DP povinný podať každý, komu táto povinnosť vyplýva z osobitných predpisov, alebo ten, koho na to správca dane vyzve. Osobitným predpisom na podanie DP v oblasti priamych daní je § 41 ods. 1 ZDP.
Právnické osoby majú povinnosť podať daňové priznanie vo všeobecnej lehote podľa § 49 ods. 2 zákona o dani z príjmov, ak tento zákon neurčuje inú lehotu. Všeobecná lehota na podanie daňového priznania je stanovená do troch kalendárnych mesiacov po uplynutí zdaňovacieho obdobia a týmto dátumom za kalendárny rok 2018 je 31. marec 2019 (nedeľa).
Z § 27 ods. 4 daňového poriadku vyplýva, že ak koniec lehoty pripadne na sobotu, nedeľu alebo deň pracovného pokoja, posledným dňom lehoty je nasledujúci pracovný deň. Z uvedeného vyplýva, že posledný deň lehoty na podanie DP za rok 2018 uplynie dátumom 1. 4. 2019 (pondelok).
Z § 49 ods. 3 ZDP vyplýva možnosť predĺžiť lehotu na podanie DP na základe oznámenia podaného príslušnému správcovi dane do uplynutia lehoty na podanie DP najviac o tri celé kalendárne mesiace. Subjekty verejnej správy a územnej samosprávy majú vždy zdaňovacie obdobie kalendárny rok (nemôžu využiť zdaňovacie obdobie „hospodársky rok“, neumožňuje im to zákon o účtovníctve). Za rok 2018 teda majú povinnosť podať DP najneskôr do 1. 4. 2019.
Ak však oznámia správcovi dane predĺženie lehoty na podanie DP o tri kalendárne mesiace, môžu podať DP až v lehote do 30. 6. 2019 (nedeľa), lehota sa predžuje na najbližší pracovný deň, ktorým je pondelok 1. 7. 2019. Ak by dosiahli aj zdaniteľné príjmy zo zdrojov v zahraničí, môžu oznámiť predĺženie lehoty na podanie DP o ďalšie tri mesiace, lehota na podanie DP potom pripadne na dátum 30. 9. 2019 (pondelok).
Článok je uvedený v skrátenom znení. Celý článok: Daňové priznanie subjektov verejnej správy a územnej samosprávy za rok 2018
Spôsoby doručenia daňového priznania
Miesto podania daňového priznania
Povinnosť podať daňové priznanie u subjektov územnej samosprávy (obce a VÚC)
Tlačivo daňového priznania a zmeny v tlačive DP pre rok 2018
Zmeny v ZDP účinné v roku 2018, vzťahujúce sa na subjekty verejnej správy a územnej samosprávy
Výklad k jednotlivým riadkom DP s konkrétnym príkladom na vyplnenie daňového priznania obce za rok 2018
Dátum publikácie: 26. 2. 2019